
DERMATITA DE SCUTEC
GHID PENTRU PĂRINȚI

Ce reprezintă dermatita de scutec?
Dermatita de scutec (DS) reprezintă o inflamație a pielii localizată la nivelul zonei scutecului. Aceasta este una dintre cele mai frecvente afecțiuni cutanate ale nou-născuților și sugarilor. DS nu este de obicei o afecțiune gravă, însă poate provoca disconfort.
Cum se manifestă?
DS se caracterizează prin apariția de zone eritematoase (roșii), limitate de obicei la o zonă acoperită de scutec. Uneori se poate extinde la nivel abdominal, lombar, si coapse. Nou-născuții sau sugarii pot deveni agitați sau irascibili în cazul palpării leziunilor. 
De ce apare? 
O serie de factori sunt implicați:
Exogeni:
· Scutec murdar neschimbat timp îndelungat 
· Iritanți de tipul: urină, materii fecale (în special diaree), săpun și reziduuri de detergent
· Candida albicans (prezentă în materiile fecale) poate infecta tegumentul deteriorat
· Hidratare excesivă a pielii
· Traumatisme cutanate
· Mediu (temperatură, umiditate)
· Factori mecanici: fricțiunea dintre scutec și piele.
· Reacție alergică la materialul scutecului

Endogeni:
· Susceptibilitate genetică
· Dermatită atopică 
· Hipersensibilitate primară (piele sensibilă)
· Vârsta (prematuri, nou-născuți, vârstnici)

Cum știm dacă există o infecție fungică sau bacteriană asociată și de ce apare aceasta?
Expunerea la factorii iritanți determină hidratarea excesivă a pielii și creșterea pH-ului. Acestea favorizează degradarea „cărămizii și mortarului” din structura pielii, contribuind la deteriorarea funcției de barieră. De asemenea, fricțiunea dintre scutec și piele poate duce și aceasta la deteriorarea barierei cutanate și la o permeabilitate crescută la substanțele iritante potențiale. Acești factori predispun pielea la invazie microbiană/fungică și inflamație. Temperatura crescută este responsabilă de vasodilatație și favorizează inflamația. În cadrul infecției fungice, cel mai frecvent, pacientul are un istoric recent de administrare de antibiotic. 
În cazul unei suspiciuni, medicul dermatolog va determina urmatoarele examene:
Examen micologic direct pentru identificarea unei posibile infecții fungice: 
· se efectueaza prin raclaj cutanat (procedură nedureroasă)
· identifică eventualul agentul patogen (C.albicans asociat cel mai frecvent cu DS)

Examen bacteriologic (în caz de febră, prezența unei secreții purulente, cruste):
· se efectuează prin raclaj cutanat (procedură nedureroasă)
· identifică o posibilă infecție cu Staphylococcus aureus (b-hemolitic), Streptococcus sp., E. coli, Bacteroides sp. (agenti infectioși frecvent asociați cu DS)
Care este tratamentul?
Principii generale: 
· Schimbarea regulată a scutecelor, chiar dacă acestea sunt doar umede. 
· Igiena corespunzătoare a zonei scutecului. După fiecare scaun, este preferabil ca aceasta să se facă prin spălare cu apă călduță (37 - 38 grade Celsius) și săpun pentru piele sensibilă sau prin utilizarea de șervețele pentru copii, fără alcool și fără parfumuri. 
· Uscarea zonei scutecului se face tamponând delicat cu un prosop curat.
· Permiteți cât mai mult aer în zona afectată, lasând copilul fără scutec.
· Aplicarea unui emolient pentru protejarea barierei cutanate la fiecare schimbare de scutec. Nu se încurajeaza utilizarea de pudre (talc, amidon) deoarece pot irita mucoasa respiratorie.

Tratamentul prescris de medicul dermatolog poate cuprinde:
· Creme reparatorii ce conțin oxid de zinc, cupru, lanolină, vaselină sau dexpantenol.
· Dermatocorticoizii de potență mică sau moderată (pentru o scurta durata de timp) pentru a reduce inflamația, iritațiile și disconfortul
· Soluții antiseptice, antifungice (tip soluție Castellani) în cazul prezenței fisurilor sau eroziunilor.
· Crema emolientă cu rol de barieră

În cazul infecției cu Candida, se pot aplica agenți antifungici topici, precum nistatin, clotrimazol, miconazol, ketoconazol sau ciclopirox pentru o durata de 2-4 săptămâni. 
În cazul unei infecții bacteriene secundare, se utilizează tratament local cu mupirocin topică sau acid fusidic timp de 5-7 zile poate fi suficient. Antibiotice orale sunt indicate în cazul infecțiilor severe și se adaptează conform antibiogramei.
Cum prevenim apariția DS? Prin evitarea factorilor exogeni enumerați mai sus. 

